CELEX: 52011XG0122(01)
Language: el
Date: 2011-01-22 00:00:00
Title: Συμπεράσματα του Συμβουλίου σχετικά με την ειδική έκθεση αριθ. 4/2010 του Ελεγκτικού Συνεδρίου της Ευρωπαϊκής Ένωσης: «Είναι δυνατόν ο σχεδιασμός και η διαχείριση του καθεστώτος κινητικότητας του προγράμματος Leonardo da Vinci να οδηγήσουν σε ουσιαστικά αποτελέσματα;»

22.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/1
            
         Συμπεράσματα του Συμβουλίου σχετικά με την ειδική έκθεση αριθ. 4/2010 του Ελεγκτικού Συνεδρίου της Ευρωπαϊκής Ένωσης:
   «Είναι δυνατόν ο σχεδιασμός και η διαχείριση του καθεστώτος κινητικότητας του προγράμματος Leonardo da Vinci να οδηγήσουν σε ουσιαστικά αποτελέσματα;»
   2011/C 22/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΕΧΟΝΤΑΣ ΥΠΟΨΗ τα συμπεράσματα του Συμβουλίου σχετικά με τη βελτίωση της εξέτασης των ειδικών εκθέσεων που καταρτίζει το Ελεγκτικό Συνέδριο στο πλαίσιο της διαδικασίας απαλλαγής (1),
   ΥΠΕΝΘΥΜΙΖΟΝΤΑΣ ότι το Leonardo Da Vinci είναι υποπρόγραμμα του προγράμματος δια βίου μάθησης (2007-2013), η εφαρμογή και η παρακολούθηση του οποίου υπάγονται στη γενική ευθύνη της Ευρωπαϊκής Επιτροπής σε συνεργασία με τις εθνικές αρχές,
   ΚΑΙ ΑΝΑΓΝΩΡΙΖΟΝΤΑΣ ότι τα σχέδια κινητικότητας αποτελούν το μεγαλύτερο μέρος του εν λόγω υποπρογράμματος,
   
               1.
            
            
               ΧΑΙΡΕΤΙΖΕΙ την ειδική έκθεση αριθ. 4/2010 του Ελεγκτικού Συνεδρίου για την αξιολόγηση του σχεδιασμού και της διαχείρισης του καθεστώτος κινητικότητας του προγράμματος Leonardo da Vinci στο πλαίσιο του προγράμματος δια βίου μάθησης (2).
            
         
               2.
            
            
               ΣΗΜΕΙΩΝΕΙ τις απαντήσεις της Ευρωπαϊκής Επιτροπής που συνοδεύουν την έκθεση.
            
         
               3.
            
            
               ΕΠΙΚΡΟΤΕΙ τη δράση που αναλήφθηκε ήδη για να βελτιωθεί η προσέγγιση της Επιτροπής στη διαχείριση του προγράμματος Leonardo Da Vinci.
            
         
               4.
            
            
               ΑΝΑΓΝΩΡΙΖΕΙ το γενικό συμπέρασμα του Ελεγκτικού Συνεδρίου ότι, ενώ απαιτείται να αναληφθούν περαιτέρω προσπάθειες προκειμένου να βελτιωθεί η λειτουργία του καθεστώτος κινητικότητας του προγράμματος Leonardo Da Vinci, ο σχεδιασμός και η διαχείριση του καθεστώτος μπορούν πράγματι να οδηγήσουν σε ουσιαστικά αποτελέσματα.
            
         
               5.
            
            
               ΕΝΤΟΥΤΟΙΣ ΠΡΟΣΥΠΟΓΡΑΦΕΙ τις συστάσεις που περιλαμβάνει η έκθεση του Ελεγκτικού Συνεδρίου και ΚΑΛΕΙ ΤΗΝ ΕΠΙΤΡΟΠΗ, όσον αφορά τόσο τα τρέχοντα όσο και τα μελλοντικά προγράμματα:
               
                           α)
                        
                        
                           να βελτιώσει το σύστημα υποβολής εκθέσεων για τα αποτελέσματα του προγράμματος Leonardo Da Vinci και να καθιερώσει ολοκληρωμένο σύστημα για τη μέτρηση του αντικτύπου του, ελαχιστοποιώντας ταυτόχρονα τον γενικό διοικητικό φόρτο, κυρίως με την οριστικοποίηση των σχετικών εφαρμογών και εργαλείων χωρίς περαιτέρω καθυστέρηση·
                        
                     
                           β)
                        
                        
                           να παρέχει στις εθνικές αρχές παρατηρήσεις με ποιοτικότερο περιεχόμενο με στόχο να δοθεί μια συνοπτική εικόνα της εθνικής εφαρμογής και έμφαση στα προτερήματα και τις αδυναμίες·
                        
                     
                           γ)
                        
                        
                           να βελτιώσει τη διαδικασία αξιολόγησης της εφαρμογής, π.χ. μέσω περαιτέρω επεξεργασίας του εγχειριδίου αξιολόγησης για τους αξιολογητές και μέσω αξιολόγησης της σχέσης κόστους-αποτελεσματικότητας των ελέγχων αξιολόγησης των εφαρμογών, κατά τη διενέργεια των επισκέψεων παρακολούθησης της ποιότητας και του αντικτύπου στις συμμετέχουσες χώρες·
                        
                     
                           δ)
                        
                        
                           να βελτιώσει το σύστημα παρακολούθησης της ποιότητας και του αντικτύπου που εφαρμόζει και να το συντονίσει με τη διαδικασία υποβολής ετήσιων εκθέσεων δραστηριοτήτων την οποία φέρουν σε πέρας οι εθνικοί οργανισμοί, επιδιώκοντας ταυτόχρονα να μην αυξηθεί ο φόρτος εργασίας τους·
                        
                     
                           ε)
                        
                        
                           να ευθυγραμμίσει τη δομή του προγράμματος εργασίας με τη δομή της ετήσιας έκθεσης, ώστε να καταστεί δυνατή η αντιπαραβολή των αποτελεσμάτων με τις προγραμματισμένες επιδόσεις·
                        
                     
                           στ)
                        
                        
                           να διερευνήσει τις επιλογές για την εξασφάλιση ενός εύχρηστου και αποτελεσματικού εργαλείου αναζήτησης εταίρων με σκοπό να διευκολυνθεί η τοποθέτηση αλλοδαπών συμμετεχόντων·
                        
                     
                           ζ)
                        
                        
                           να ενημερώσει το Συμβούλιο το αργότερο έως τον Ιούνιο του 2012 σχετικά με την πρόοδο που σημειώνεται ως προς την εφαρμογή αυτών των συστάσεων.
                        
                     
         
               6.
            
            
               ΚΑΛΕΙ ΤΟΣΟ ΤΑ ΚΡΑΤΗ ΜΕΛΗ ΟΣΟ ΚΑΙ ΤΗΝ ΕΠΙΤΡΟΠΗ να λάβουν υπόψη τις συστάσεις που περιλαμβάνονται στην ειδική έκθεση μέσα στο ευρύτερο πλαίσιο των προετοιμασιών και των συζητήσεων σχετικά με την επόμενη γενεά των προγραμμάτων της ΕΕ στον τομέα της εκπαίδευσης και της κατάρτισης.
            
         
      (1)  Έγγρ. 7515/00 FIN 127 της 3ης Απριλίου 2000 + COR 1, με ημερομηνία 12 Απριλίου 2000.
   
      (2)  Ειδική έκθεση αριθ. 4/2010: Είναι δυνατόν ο σχεδιασμός και η διαχείριση του καθεστώτος κινητικότητας του προγράμματος Leonardo da Vinci να οδηγήσουν σε ουσιαστικά αποτελέσματα; (Έγγρ. 14619/10 FIN 452 EDUC 160 SOC 624, με ημερομηνία 7 Οκτωβρίου 2010).